DVKT VABI NA DVODNEVNO IZOBRAŽEVANJE

»Nezvestoba pod drobnogledom:

Od razumevanja do ponovne vzpostavitve zaupanja«

Društvo za vedenjsko in kognitivno terapijo Slovenije organizira dvodnevno izobraževanje na temo partnerske problematike z naslovom: **Uporaba kognitivno-vedenjskega okvira pri razumevanju nezvestobe in ponovni vzpostavitvi zaupanja.**

Nezvestoba pomembno zamaje zaupanje v romantičnih odnosih, kar pogosto vodi do čustvene stiske, nestabilnosti v odnosu in kognitivnih izkrivljanj pri obeh partnerjih. Tradicionalni pogledi na nezvestobo se razlikujejo glede na kulturne norme, pričakovanja glede spola in osebna prepričanja, kar lahko vpliva na pristranskost v terapevtskem procesu. Kognitivno-vedenjska terapija (KVT) ponuja strukturiran pristop k razumevanju psiholoških mehanizmov v ozadju nezvestobe, vključno z racionalizacijo, minimaliziranjem, katastrofizacijo in personalizacijo. Empirične študije podpirajo učinkovitost KVT pri obravnavi stiske v odnosih, ki jo povzroča nezvestoba. Študije poudarjajo pomen kognitivnega prestrukturiranja, prevzemanja odgovornosti za vedenje in treninga komunikacije pri ponovni vzpostavitvi zaupanja in čustvene varnosti.

Čustvene posledice nezvestobe so lahko izjemno obremenjujoče, saj posamezniki doživljajo širok spekter čustev, kot so izdaja, jeza, zmeda in žalost. Te čustvene odzive pogosto zaznamujejo kognitivni vzorci, kot so prepričanja o zvestobi, pričakovanja glede vedenja partnerja in osebne vrednote. KVT posameznikom pomaga prepoznati in izzvati ta prepričanja, kar jim omogoča, da se soočijo s situacijo in začnejo proces celjenja. Terapevti, ki delajo s pari, pogosto občutijo potrebo po dodatnih orodjih v različnih fazah obravnave nezvestobe.

Delavnica bo ponudila celostne usmeritve za uporabo KVT v kontekstu nezvestobe, s poudarkom na tem, kako lahko terapevti pomagajo parom razumeti temeljne vzroke nezvestobe, obravnavati čustveno bolečino in obnoviti odnos. Udeleženci bodo prav tako razmišljali o svojih lastnih stališčih in prepričanjih o nezvestobi ter spoznali, kako lahko ta vplivajo na delo s klienti, ne glede na to, ali delajo s pari ali posamezniki.

Delavnica bo naslovila tri glavna področja:

* Razumevanje, kako se kognitivno-vedenjski model uporablja pri čustvenih in odnosnih posledicah nezvestobe.
* Oblikovanje učinkovitih terapevtskih strategij z demonstracijo prilagojenih terapevtskih intervencij, ki parom pomagajo predelati nezvestobo in se soočiti z izzivi, ki se pojavijo skozi čas.
* Obnova povezanosti in zaupanja: Praktične KVT tehnike za ponovno vzpostavitev zaupanja in krepitev čustvene povezanosti med partnerjema.

Delavnica je primerna tako za izkušene terapevte kot za strokovnjake, ki šele spoznavajo kognitivno-vedenjski pristop pri delu s pari (opravljen vsaj Praktikum I).

**PREDAVATELJA**

**Mag. Nada Anić,** prof. psihologije, je izkušena vedenjsko-kognitivna terapevtka in supervizorka z več kot 40-letno klinično prakso ter akreditacijo Evropskega združenja za vedenjske in kognitivne terapije (EABCT). Dolga leta je delovala na Kliniki za psihološko medicino v Zagrebu, danes pa v svetovalnici HUBIKOT vodi individualne, skupinske in partnerske terapije ter supervizije.

Ima bogate izkušnje pri delu z različnimi populacijami in raznolikimi težavami. Med drugim je razvila lastne pristope za obravnavo učnih in bralnih težav pri otrocih. Bila je predavateljica na številnih fakultetah ter sodelovala pri izobraževanjih doma in v tujini. Je ustanoviteljica Hrvaškega združenja za vedenjsko-kognitivno terapijo (HUBIKOT) in je pomembno prispevala k razvoju terapevtskih izobraževanj v Sloveniji ter Bosni in Hercegovini.

Uredila je več priročnikov ter objavila številne strokovne in znanstvene članke. Za svoje delo je prejela mnoga strokovna priznanja.

**\*\*\***

**Joško Jurman,** mag. psihologije, je vedenjsko-kognitivni terapevt z akreditacijo EABCT in strokovni sodelavec svetovalnice HUBIKOT, kjer izvaja individualne obravnave z mladostniki in odraslimi, ki se soočajo z različnimi izzivi na področju duševnega zdravja.

Aktivno sodeluje na strokovnih srečanjih doma in v tujini ter objavlja strokovne prispevke. Sodeluje pri projektih Ministrstva za pravosodje, med drugim pri računalniškem programu za obvladovanje jeze pri zapornikih in programu čuječnosti za zaposlene v zaporih.

**INFORMACIJE O IZOBRAŽEVANJU**

**Kdaj:** 6. in 7. 11. 2025

**Kje:** M hotel (Derčeva ulica 4, 1000 Ljubljana)

**Kotizacija:** Cena izobraževanja znaša za člane DVKT Slovenije **240 €**, za nečlane pa **280 € (vključen DDV**).

V kotizaciji sta poleg udeležbe na izobraževanju, tiskanih gradiv vključeni tudi kosili v M hotelu.

**Prijave:** Elektronska prijavnica je dostopna na spletni strani: <https://www.drustvo-vkt.org/prijava-strokovno-izobrazevanje.html>

Prijave sprejemamo do zapolnitve mest (maksimalno število udeležencev je 60) oz. najkasneje do **20.** **10. 2025**.

Veselimo se druženja in upamo, da se vidimo v čim večjem številu.